CELEX: 32014R0587
Language: lt
Date: 2014-06-02 00:00:00
Title: 2014 m. birželio 2 d. Komisijos įgyvendinimo reglamentas (ES) Nr. 587/2014, kuriuo nukrypstama nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir minimalaus jūros gylio reikalavimų žvejojant Prancūzijos teritoriniuose vandenyse (Langedokas–Rusijonas ir Provansas–Alpės–Žydrasis Krantas) metamaisiais tinklais

3.6.2014   
            
            
               LT
            
            
               Europos Sąjungos oficialusis leidinys
            
            
               L 164/13
            
         KOMISIJOS ĮGYVENDINIMO REGLAMENTAS (ES) Nr. 587/2014
   2014 m. birželio 2 d.
   kuriuo nukrypstama nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir minimalaus jūros gylio reikalavimų žvejojant Prancūzijos teritoriniuose vandenyse (Langedokas–Rusijonas ir Provansas–Alpės–Žydrasis Krantas) metamaisiais tinklais
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gruodžio 21 d. Tarybos reglamentą (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių (1), ypač į jo 13 straipsnio 5 dalį,
   kadangi:
   
               (1)
            
            
               Reglamento (EB) Nr. 1967/2006 13 straipsnio 1 dalimi draudžiama naudoti velkamuosius įrankius 3 jūrmylių ir mažesniu atstumu nuo kranto arba iki 50 m izobatos, kur tas gylis yra pasiekiamas trumpesniu atstumu nuo kranto;
            
         
               (2)
            
            
               valstybės narės prašymu Komisija gali leisti nukrypti nuo Reglamento (EB) Nr. 1967/2006 13 straipsnio 1 dalies, jei įvykdomos 13 straipsnio 5 ir 9 dalyse nustatytos sąlygos;
            
         
               (3)
            
            
               2013 m. spalio 1 d. Komisija gavo Prancūzijos prašymą leisti taikyti nukrypti nuo to reglamento 13 straipsnio 1 dalies pirmos pastraipos leidžiančią nuostatą, kad būtų galima naudoti metamuosius tinklus tam tikruose jūros rajonuose, esančiuose Prancūzijos teritoriniuose vandenyse, nepriklausomai nuo gylio;
            
         
               (4)
            
            
               Prancūzija pateikė naujausią mokslinį ir techninį tokių nukrypti leidžiančių nuostatų pagrindimą;
            
         
               (5)
            
            
               Žuvininkystės mokslo, technikos ir ekonomikos komitetas (STECF) 2013 m. lapkričio 4–8 d. plenarinėje sesijoje įvertino Prancūzijos prašymą dėl nukrypti leidžiančios nuostatos ir susijusį valdymo plano projektą;
            
         
               (6)
            
            
               nukrypti leidžianti nuostata, kurią Prancūzija prašo leisti taikyti, atitinka Reglamento (EB) Nr. 1967/2006 13 straipsnio 5 ir 9 dalyse nustatytas sąlygas;
            
         
               (7)
            
            
               dėl riboto kontinentinio šelfo dydžio yra tam tikri geografiniai apribojimai;
            
         
               (8)
            
            
               žvejybos metamaisiais tinklais poveikis jūros aplinkai nereikšmingas;
            
         
               (9)
            
            
               nukrypti leidžianti nuostata, kurios prašo Prancūzija, būtų taikoma ribotam laivų skaičiui – tik 23 laivams;
            
         
               (10)
            
            
               metamaisiais tinklais nuo kranto sekliame gylyje žvejojamos įvairios rūšys. Šio žvejybos tipo pobūdis toks, kad jos negalima vykdyti kitais žvejybos įrankiais;
            
         
               (11)
            
            
               valdymo plane užtikrinama, kad žvejybos pastangos nebus didinamos, nes žvejybos leidimai bus išduoti nurodytiems 23 laivams, kurių bendros pastangos – 1 225 kW, o tokį kiekį sužvejoti Prancūzija jau yra leidusi;
            
         
               (12)
            
            
               prašymas pateiktas dėl laivų, kurie žvejybos veiklą vykdo daugiau kaip penkerius metus vadovaudamiesi Prancūzijos valdymo planu (2), priimtu 2014 m. balandžio 15 d. pagal Reglamento (EB) Nr. 1967/2006 19 straipsnio 2 dalį;
            
         
               (13)
            
            
               tie laivai įrašyti į sąrašą, perduotą Komisijai pagal Reglamento (EB) Nr. 1967/2006 13 straipsnio 9 dalies reikalavimus;
            
         
               (14)
            
            
               atitinkama žvejybos veikla atitinka Reglamento (EB) Nr. 1967/2006 4 straipsnio reikalavimus, nes Prancūzijos valdymo plane aiškiai nustatytas draudimas vykdyti žvejybą virš saugomų buveinių;
            
         
               (15)
            
            
               Reglamento (EB) Nr. 1967/2006 8 straipsnio 1 dalies h punkto reikalavimai netaikomi, nes jie susiję su traleriais;
            
         
               (16)
            
            
               dėl reikalavimo laikytis 9 straipsnio 3 dalies, kurioje nustatytas minimalus tinklo akių dydis, Komisija pažymi, kad, turint omenyje, jog susijusi žvejybos veikla yra labai selektyvi, turi nežymų poveikį jūrų aplinkai ir ji nevykdoma virš saugomų buveinių, Prancūzijai leidžiama nukrypti nuo šių nuostatų savo valdymo plane pagal Reglamento (EB) Nr. 1967/2006 9 straipsnio 7 dalį;
            
         
               (17)
            
            
               susijusi žvejybos veikla atitinka duomenų registravimo reikalavimus, nustatytus Tarybos reglamento (EB) Nr. 1224/2009 (3) 14 straipsnyje;
            
         
               (18)
            
            
               susijusi žvejybos veikla netrukdo žvejoti laivams, kurie naudoja kitokius įrankius, nei tralai, gaubiamieji tinklai ar panašūs traukiamieji tinklai;
            
         
               (19)
            
            
               metamaisiais tinklais žvejojančių laivų veikla reguliuojama Prancūzijos valdymo planu siekiant užtikrinti, kad sužvejojamas Reglamento (EB) Nr. 1967/2006 III priede nurodytų rūšių žuvų kiekis būtų minimalus;
            
         
               (20)
            
            
               metamaisiais tinklais galvakojai moliuskai nežvejojami;
            
         
               (21)
            
            
               į Prancūzijos valdymo planą įtrauktos žvejybos veiklos stebėjimo priemonės, kaip numatyta Reglamento (EB) Nr. 1967/2006 13 straipsnio 9 dalies trečioje pastraipoje;
            
         
               (22)
            
            
               todėl prašymas leisti taikyti nukrypti leidžiančią nuostatą turėtų būti patenkintas;
            
         
               (23)
            
            
               Prancūzija turėtų laiku ir laikydamasi savo valdymo plane numatyto stebėjimo plano pateikti Komisijai ataskaitą;
            
         
               (24)
            
            
               Europos Parlamento ir Tarybos reglamento (ES) Nr. 1380/2013 (4) 15 straipsnio 11 dalyje reikalaujama, kad rūšių, kurioms taikomas to reglamento 15 straipsnio 1 dalyje nurodytas įpareigojimas iškrauti laimikį, atveju sužvejojamus tų rūšių vandens organizmus, nesiekiančius mažiausio išteklių išsaugojimą užtikrinančio orientacinio dydžio, galima naudoti kitiems nei tiesioginio žmonių vartojimo maistui tikslams;
            
         
               (25)
            
            
               Prancūzijos valdymo plane numatyta leidžianti nukrypti nuostata dėl verslinio jūrų gyvūnų dydžio sardinių mailiaus atveju, kuris iškrautas žmonėms vartoti ir kurio žvejybos veikla reguliuojama minėtu planu, kaip numatyta Reglamento (EB) Nr. 1967/2006 15 straipsnio 3 dalyje;
            
         
               (26)
            
            
               reikėtų numatyti, kad nukrypti leidžiančios nuostatos galiojimo trukmė bus ribota, atsižvelgiant į iškrovimo prievolės tvarkaraščio įsigaliojimą, kaip nustatyta Reglamento (ES) Nr. 1380/2013 15 straipsnio 1 dalyje;
            
         
               (27)
            
            
               šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Nukrypti leidžianti nuostata
   Reglamento (EB) Nr. 1967/2006 13 straipsnio 1 dalis netaikoma Prancūzijos teritoriniuose vandenyse, esančiuose greta Langedoko–Rusijono ir Provanso–Alpių–Žydrojo Kranto, žvejojant metamaisiais tinklais iš laivų:
   
               a)
            
            
               kurių registracijos numeris nurodytas Prancūzijos valdymo plane;
            
         
               b)
            
            
               kurie žvejybos veiklą vykdo daugiau kaip penkerius metus ir neplanuoja didinti žvejybos pastangų;
            
         
               c)
            
            
               kurie turi žvejybos leidimą ir žvejybos veiklą vykdo pagal Reglamento (EB) Nr. 1967/2006 19 straipsnio 2 dalį Prancūzijos priimtą valdymo planą.
            
         2 straipsnis
   Stebėjimo planas ir ataskaitų teikimas
   Prancūzija per vienerius metus nuo šio reglamento įsigaliojimo Komisijai pateikia ataskaitą pagal stebėjimo planą, numatytą 1 straipsnio c punkte nurodytame valdymo plane.
   3 straipsnis
   Įsigaliojimas ir taikymo laikotarpis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas iki 2014 m. gruodžio 31 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. birželio 2 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 36, 2007 2 8, p. 6.
   
      (2)  JORF Nr. 0101, 2014 4 30, p. 7452.
   
      (3)  2009 m. lapkričio 20 d. Tarybos reglamentas (EB) Nr. 1224/2009, nustatantis Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantis reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantis reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (OL L 343, 2009 12 22, p. 1).
   
      (4)  2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).